Priebeh stretnutia
Prešovčania, ktorí v minulej sezóne v pohári dokráčali do finále, mali v úvode stretnutia navrch - prvý set získali vďaka dobrej druhej polovici (25:20) a v druhom dejstve viedli prakticky po celý čas (25:19). Zverenci Martina Pipu to však nezabalili. V treťom sete sa vyhrabali z nepriaznivého stavu 17:19 a uspeli 25:23. Keď vo štvrtom dejstve nepykali za premárnený náskok (15:9, 18:18, 25:22), rozhodnúť musel tajbrejk.
Myjavčania v úvode skrátenej časti viedli 5:2, Prešovčania vyrovnali (8:8), ale o chvíľu už prehrávali 10:13. Skúsený domáci kapitán Martin Sopko st. ešte esom vyrovnal na 13:13, ale hostia sa dostali k mečbalu a premenili ho úspešným blokom Dominika Vala - 15:13.
Hviezdou stretnutia bol prešovský smečiar Sopko, atakoval 30-bodovú hranicu (29 b.) a nasúkal päť es. Na myjavskej strane najčastejšie bodovali univerzál Matúš Konc a smečiar Erik Watzka (po 15 b.).
Erik Digaňa, tréner VK MIRAD PU Prešov: "Prvé dva sety nám do celkom klapalo. Potom sme vyprodukovali enormné množstvo chýb. To, čo nás ťahalo dva sety, že sme zatlačili servis, relatívne ľahké lopty sme si zodvihli a dohrávali. Od tretieho setu sme v kľúčových chvíľach vyprodukovali neskutočné chyby. Čaká nás v sobotu ďalší zápas. Musíme si to rozobrať, lenže my už potrebujem robiť činy a nie len stále rozoberať. Každý si musí vstúpiť do svedomia a musíme začať poriadne hrať. Žiaľbohu sa niekedy správame ako dievčatá, bojíme sa o výsledok. Nechápem prečo. Musíme to vedieť zobrať chlapsky na seba. V základe musia byť minimálne dvaja lídri, ktorí to na seba zoberú. Myjava ich má a odohrala to dnes profesorsky až do konca."
Martin Pipa, tréner TJ Spartak Myjava: "Som rád, že nám dal Prešov facku v podobe dvoch setov. Absolútne sme ich prehrali vo všetkých herných činnostiach. Až potom sme sa trošku v treťom a štvrtom sete zobudili. Piaty set už bol na vážkach. Myslím si, že dnes to bolo Maťo Sopko versus Myjava. Našťastie sme to my otočili, respektíve Šnapso pokazil v tajbrejku, takže už som sa tešil, teda dúfal, že to dotiahneme do víťazného konca."
Tomáš Lampart, libero VK MIRAD PU Prešov: "Dôvodom našej prehry bola opäť nedisciplinovanosť. V sériách sme kazili podania, v sériách sme robili chyby na útoku, v sériách sme dostávali esá. Keby sme sa tomu vyvarovali a nemali tie hluché miesta, tak by sme to dnes zvládli. Bohužiaľ v treťom sete sa to kopilo vo štvrtom sme sa emočne spustili dole a to sa už ťažko hraje."
MVP: Ľuboš Ochotnický (Myjava)
Počet divákov: 149 divákov
Rozhodovali: Pavol Andrejčák, Jana Niklová
Foto: Alžbeta Škvarková